የዶሃ ዓለም ቻምፒዮና ምርጡ ተብሏል
ያልተጠበቁ አስደናቂ አሸናፊዎች፣ ለአሸናፊነት ጥቂት የቀራቸው የሚያስቆጩ ሽንፈቶች፣ አሳዛኝና አስደንጋጭ አጋጣሚዎች፣ በስፖርታዊ ጨዋነት የታጀቡ ክስተቶች፣ ለቀጣዩ ትውልድ ለታሪክ የሚዘልቁ ሁነቶች ባለፉት አስር ቀናት ተስተናግደውበታል። ሁለት ዓመታትን የጠበቀው 17ኛው የዓለም አትሌቲክስ ቻምፒዮና ከ10 ቀናት ቆይታ በኃላ ለቀጣይ ሁለት ዓመታት በቀጠሮ ተሰናብቷል። ከጅማሬውም በእስያ መካከለኛው ምስራቅ አቅጣጫ የምትገኘው አገር ከስፔኗ ባርሴሎና እና ከአሜሪካዋ ኦሪጎን ግዛት በልጣ ለዚህ ውድድር መታጨቷ አነጋጋሪ ነበር። በርካታ አስደናቂ ጉዳዮች እና ጥቂት ጉድለቶች ከአስቸጋሪው የአየር ሁኔታ ጋር አጣምሮ ሲካሄድ የቆየው የዶሃው ዓለም ቻምፒዮናም ከትናንት በስቲያ መቋጫውን አግኝቷል። 200 አገራት በሺዎች የሚቆጠሩ አትሌቶቻቸውን ባሳተፉበት ቻምፒዮና፤ 43 አገራት የሜዳሊያ ሰንጠረዡ ውስጥ ሲገቡ 68 የሚሆኑት ደግሞ እስከ 10ኛ ደረጃ ባለው ውጤት ውድድራቸውን አጠናቀዋል። ይህም እ.ኤ.አ በ2017 ለንደን ላይ ከተመዘገቡ ክብረወሰኖች እጥፍ የሚሆኑትም በዶሃ ሊሰበሩ መቻላቸውን ማህበሩ በድረገፁ አስነብቧል። በከሊፋ ስታዲየም በተካሄደው የመዝጊያ መርሀ ግብር ላይ ንግግር ያደረጉት የዓለም አቀፉ አትሌቲክስ ፌዴሬሽኖች ማህበር ፕሬዚዳንት ሰባስቲያን ኮ የዶሃውን ዓለም ቻምፒዮና በታሪክ ምርጡ እንደነበር መስክረዋል። ኮ በንግግራቸው «ስፖርታችንን ለምትከታተሉና ለስፖርቱ ቅርብ ለሆናችሁ ሁሉ የአትሌቶቻችንን እና አሰልጣኞቻችንን ስኬት በቻምፒዮናው መመዘን ችለናል። በዓለም ላይ ያሉ አትሌቶች ሁሉ በቻምፒዮናው ታሪክ የሚልቀውን አቋማቸውን አሳይተዋል፤ ይህም አስደናቂ ነበር። ለውድድሩ የሚሆነውን ሁሉ ያሟላችው አዘጋጇ አገርም በዚህ መመስገን ይገባታል» ብለዋል። የኳታር ዓለም ቻምፒዮና
አዘጋጅ ኮሚቴ ምክትል ፕሬዚዳንት ዳሃላን አል ሃማድ በበኩላቸው፤ የቻምፒዮናው አዘጋጅ በመሆናቸው የኳታራዊያን ህልም እንደሰመረ ነው የገለፁት። በአስተያየታቸውም «ለአዘጋጅነት ፍላጎት ያሳየነው ከ1997 ጀምሮ ነበር፤ ለዓመታት ፍላጎታችንን ስናቀርብ ቆይተንም በ2010 የዓለም የቤት ውስጥ ቻምፒዮናን ለማሰናዳት እንዲሁም የዳይመንድ ሊግ አንድ መዳረሻ ለመሆን በቃን። ይህ ጥሩ ቢሆንም መሰል ውድድርን በአገራቸው ሲካሄድ ለመመልከት የሚፈልጉ ትውልድ ላይ በመድረሳችን ለማዘጋጀት በቅተናል» ማለታቸውን ዘገባው ጠቁሟል። በዓለም አቀፉ የአትሌቲክስ ፌዴሬሽኖች ማህበር እስካሁን ከተደረጉት የዓለም ቻምፒዮናዎች በተሰጠው ደረጃ መሰረትም ዶሃ ቀዳሚውን ስፍራ መቆጣጠር ችላለች። ለንደን ሁለተኛ ስትሆን፤ የሴቪላ፣ የቤጂንግ እና የበርሊን ቻምፒዮናዎች ከአንድ እስከ አምስት ያለውን ደረጃ ይዘዋል። በዚህ ቻምፒዮና ላይ በርካታ ወጣት አትሌቶች የታዩ ሲሆን የሜዳሊያ ባለቤቶችም ሆነዋል። ከእነዚህ ስኬታማ አትሌቶች መካከል ደግሞ ኢትዮጵያዊያኑ ሰለሞን ባረጋ እና ለሜቻ ግርማ ተጠቃሽ ሆነዋል።አዲስ ዘመን  መስከረም 27/2012 ብርሃን ፈይሳ